erhwenkuo/poetry-chinese-zhtw huggingface dataset:
風流子
作者：危西麓（宋）

西風吹錦水，朝天路、冉冉兩鳧飛。看父老嫋花，苦遮去轍，兒童騎竹，爭問歸期。帳簇馬前紛蔽日，實績紀行碑。冰飲三年，從容官事，棠陰百里，悠久民思。聖明衿遐遠，關山道，應是來驟華絲。畫繡過家，萊庭彩舞斑衣。便穩奉安輿，江南向暖，早傳言語，樵曲先知。重約舊臨，倪耄迎候杭西。
滿江紅
作者：汪元量（宋）

一個蘭舟，雙桂槳、順流東去。但滿目、銀光萬頃，悽其風露。漁火已歸鴻雁汊，棹歌更在鴛鴦浦。漸夜深、蘆葉冷颼颼，臨平路。吹鐵笛，鳴金谷。絲玉膾，傾香醑。且浩歌痛飲，藕花深處。秋水長天迷遠望，曉風殘月空凝佇。問人間、今夕是何年，清如許。
金人捧露盤
作者：汪元量（宋）

越山雲，越江水，越王臺。箇中景、儘可徘徊。凌高放目，使人胸次共崔嵬。黃鸝紫燕報春晚，勸我銜杯。古時事，今時淚，前人喜，後人哀。正醉裡、歌管成灰。新愁舊恨，一時分付與潮回。鷓鴣啼歇夕陽去，滿地風埃。
相思引
作者：汪元量（宋）

曉拂菱花巧畫眉。猩羅新翦作春衣。恐春歸去，無處看花枝。已恨東風成去客，更教飛燕舞些時。惜花人醉，頭上插花歸。
長相思
作者：汪元量（宋）

吳山深。越山深。空谷佳人金玉音。有誰知此心。夜沈沈。漏沈沈。閒卻梅花一曲琴。月高松竹林。
傳言玉女
作者：汪元量（宋）

一片風流，今夕與誰同樂。月臺花館，慨塵埃漠漠。豪華蕩盡，只有青山如洛。錢塘依舊，潮生潮落。萬點燈光，羞照舞鈿歌箔。玉梅消瘦，恨東皇命薄。昭君流淚，手拈琵琶絃索。離愁聊寄，畫樓哀角。
好事近
作者：汪元量（宋）

獨倚浙江樓，滿耳怨笳哀笛。猶有梨園聲在，念那人天北。海棠憔悴怯春寒，風雨怎禁得。回首華清池畔，渺露蕪煙荻。
洞仙歌
作者：汪元量（宋）

西園春暮。亂山迷行路。風捲殘花墮紅雨。念舊巢燕子，飛傍誰家，斜陽外、長笛一聲今古。繁華流水去。舞歇歌沈，忍見遺鈿種香土。漸橘樹方生，桑枝才長，都付與、沙門為主。便關防、不放貴游來，又突兀梯空，楚王宮宇。
鶯啼序
作者：汪元量（宋）

金陵故都最好，有朱樓迢遞。嗟倦客、又此憑高，檻外已少佳致。更落盡梨花，飛盡楊花，春也成憔悴。問青山、三國英雄，六朝奇偉。麥甸葵丘，荒臺敗壘。鹿豕銜枯薺。正朝打孤城，寂寞斜陽影裡。聽樓頭、哀笳怨角，未把酒、愁心先醉。漸夜深，月滿秦淮，煙籠寒水。悽悽慘慘，冷冷清清，燈火渡頭市。慨商女不知興廢。隔江猶唱庭花，餘音亹亹。傷心千古，淚痕如洗。烏衣巷口青蕪路，認依稀、王謝舊鄰里。臨春結綺。可憐紅粉成灰，蕭索白楊風起。因思疇昔，鐵索千尋，謾沈江底。揮羽扇、障西塵，便好角巾私第。清談到底成何事。回首新亭，風景今如此。楚囚對泣何時已。嘆人間、今古真兒戲。東風歲歲還來，吹入鍾山，幾重蒼翠。
六州歌頭
作者：汪元量（宋）

綠蕪城上，懷古恨依依。淮山碎。江波逝。昔人非。今人悲。惆悵隋天子。錦帆裡。環朱履。叢香綺。展旌旗。蕩漣猗。擊鼓撾金，擁瓊璈玉吹。姿意遊嬉。斜日暉暉。亂鶯啼。銷魂此際。君臣醉。貔貅弊。事如飛。山河墜。煙塵起。風悽悽。雨霏霏。草木皆垂淚。家國棄。竟忘歸。笙歌地。歡娛地。盡荒畦。唯有當時皓月，依然掛、楊柳青枝。聽堤邊漁叟，一笛醉中吹。興廢誰知。
水龍吟
作者：汪元量（宋）

鼓鞞驚破霓裳，海棠亭北多風雨。歌闌酒罷，玉啼金泣，此行良苦。駝背模糊，馬頭匼匝，朝朝暮暮。自都門燕別，龍艘錦纜，空載得、春歸去。目斷東南半壁，悵長淮、已非吾土。受降城下，草如霜白，淒涼酸楚。粉陣紅圍，夜深人靜，誰賓誰主。對漁燈一點，羈愁一搦，譜琴中語。
望江南・憶江南
作者：汪元量（宋）

官舍悄，坐到月西斜。永夜角聲悲自語，客心愁破正思家。南北各天涯。腸斷裂，搔首一長嗟。綺席象床寒玉枕，美人何處醉黃花。和淚拈琵琶。
卜算子
作者：汪元量（宋）

我向河南來，伊向河西去。客裡相逢只片時，無計留伊住。去住總由伊，莫把眉頭聚。安得幷州快剪刀，割斷相思路。
滿江紅
作者：汪元量（宋）

天上人家，醉王母、蟠桃春色。被午夜、漏聲催箭，曉光侵闕。花覆千官鸞閣外，香浮九鼎龍樓側。恨黑風、吹雨溼霓裳，歌聲歇。人去後，書應絕。腸斷處，心難說。更那堪杜宇，滿山啼血。事去空流東汴水，愁來不見西湖月。有誰知、海上泣蟬娟，菱花缺。
滿江紅
作者：汪元量（宋）

一霎浮雲，都掩盡、日無光色。遙望處、浮圖對峙，梵王新闕。燕子自飛關北外，楊花閒度樓西側。慨金鞍、玉勒早朝人，經年歇。昭君去，空愁絕。文姬去，難言說。想琵琶哀怨，流淚成血。蝴蝶夢中千種恨，杜鵑聲裡三更月。最無情、鴻雁自南飛，音書缺。
一翦梅
作者：汪元量（宋）

十年愁眼淚巴巴。今日思家。明日思家。一團燕月照窗紗。樓上胡笳。塞上胡笳。玉人勸我酌流霞。急拈琵琶。緩拈琵琶。一從別後各天涯。欲寄梅花。莫寄梅花。
惜分飛
作者：汪元量（宋）

燕子留君君欲去。征馬頻嘶不住。握手空相覷。淚珠成縷。眉峰聚。恨入金徽孤鳳語。愁得文君更苦。今夜西窗雨。斷腸能賦。江南句。
唐多令
作者：汪元量（宋）

莎草被長洲。吳江拍岸流。憶故家、西北高樓。十載客窗憔悴損，搔短鬢、獨悲秋。人在塞邊頭。斷鴻書寄不。記當年、一片閒愁。舞罷羽衣塵滿面，誰伴我、廣寒遊。
鷓鴣天
作者：汪元量（宋）

瀲灩湖光綠正肥。蘇堤十里柳絲垂。輕便燕子低低舞，小巧鶯兒恰恰啼。花似錦，酒成池。對花對酒兩相宜。水邊莫話長安事，且請卿卿吃蛤蜊。
眼兒媚
作者：汪元量（宋）

記得年時想荼䕷。蝴蝶滿園飛。一雙寶馬，兩行簫管，月下扶歸。而今寂寞人何處，脈脈淚沾衣。空房獨守，風穿簾子，雨隔窗兒。
憶王孫
作者：汪元量（宋）

漢家宮闕動高秋。人自傷心水自流。今日晴明獨上樓。恨悠悠。白盡梨園子弟頭。
憶王孫
作者：汪元量（宋）

吳王此地有樓臺。風雨誰知長綠苔。半醉閒吟獨自來。小徘徊。惟見江流去不回。
憶王孫
作者：汪元量（宋）

長安不見使人愁。物換星移幾度秋。一自佳人墜玉樓。莫淹留。遠別秦城萬里遊。
憶王孫
作者：汪元量（宋）

陣前金甲受降時。園客爭偷御果枝。白髮宮娃不解悲。理征衣。一片春帆帶雨飛。
憶王孫
作者：汪元量（宋）

鷓鴣飛上越王臺。燒接黃雲慘不開。有客新從趙地回。轉堪哀。巖畔古碑空綠苔。
憶王孫
作者：汪元量（宋）

離宮別苑草萋萋。對此如何不淚垂。滿檻山川漾落暉。昔人非。惟有年年秋雁飛。
憶王孫
作者：汪元量（宋）

上陽宮裡斷腸時。春半如秋意轉迷。獨坐紗窗刺繡遲。淚沾衣。不見人歸見燕歸。
憶王孫
作者：汪元量（宋）

華清宮樹不勝秋。雲物淒涼拂曙流。七夕何人望鬥牛。一登樓。水遠山長步步愁。
憶王孫
作者：汪元量（宋）

五陵無樹起秋風。千里黃雲與斷蓬。人物蕭條市井空。思無窮。惟有青山似洛中。
鳳鸞雙舞
作者：汪元量（宋）

慈元殿、薰風寶鼎，噴香雲飄墜。環立翠羽，雙歌麗調，舞腰新束，舞纓新綴。金蓮步、輕搖綵鳳兒，翩翻作戲。便似月裡仙娥謫來，人間天上，一番遊戲。聖人樂意。任樂部、箾韶聲沸。眾妃歡也，漸調笑微醉。競奉霞觴，深深願、聖母壽如松桂。迢遞。更萬年千歲。
柳梢青
作者：汪元量（宋）

灩灩平湖，雙雙畫槳，小小船兒。嫋嫋珠歌，翩翩翠舞，續續彈絲。山南山北遊□，看十里、荷花未歸。緩引壺觴，個人未醉，要我吟詩。
暗香
作者：汪元量（宋）

館娃豔骨。見數枝雪裡，爭開時節。底事化工，著衣陽和暗偷洩。偏把紅膏染質，都點綴、枝頭如血。最好是、院落黃昏，壓欄照水清絕。風韻自迥別。謾記省故家，玉手曾折。翠條嫋娜，猶學宮妝舞殘月。腸斷江南倦客，歌未了、瓊壺敲缺。更忍見，吹萬點、滿庭絳雪。
疏影
作者：汪元量（宋）

虯枝茜萼。使輕盈態度，香透簾幕。淨洗鉛華，濃抹胭脂，風前伴我孤酌。詩翁瘦硬□□□，斷不被、春風熔鑠。有隴頭、折贈殷勤，又恐暮笳吹落。寂寞。孤山月夜，玉人萬里外，空想前約。雁足書沈，馬上弦哀，不盡寒陰砂漠。昭君滴滴紅冰淚，但顧影、未忺梳掠。等恁時、環佩歸來，卻慰此況蕭索。
天香
作者：汪元量（宋）

遲日侵階，和風入戶，朱弦欲奏還倦。一幅鸞箋，五雲飛下，賜予內家琴苑。音隨指動，猶彷佛、虞薰再見。妙處誰能解心，和平自無哀怨。猩羅帕封古洗，有龍涎、滲花千片。驟睹瑤臺清品，眼明如電。爇白桐窗竹几，漸縷縷騰騰細成篆。就祝金閨，天長地遠。
摸魚兒
作者：王學文（宋）

記當年、舞衫零亂，霖鈴忍按新闋。杜鵑枝上東風晚，點點淚痕凝血。芳信歇。念初試琵琶，曾識關山月。悲弦易絕。奈笑罷顰生，曲終愁在，誰解寸腸結。浮雲事，又作南柯夢徹。一簪聊寄華髮。乾坤桑海無窮事，才歷昆明初劫。誰共說。都付與焦桐，寫入梅花疊。黃花送客。休更問湘魂，獨醒何在，沈醉浩歌發。
滿江紅
作者：王清惠（宋）

太液芙蓉，渾不似、舊時顏色。曾記得、春風雨露，玉樓金闕。名播蘭簪妃后里，暈潮蓮臉君王側。忽一聲、顰鼓揭天來，繁華歇。龍虎散，風雲滅。千古恨，憑誰說。對山河百二，淚盈襟血。客館夜驚塵土夢，宮車曉碾關山月。問嫦娥、於我肯從容，同圓缺。
長相思
作者：章麗貞（宋）

吳山秋。越山秋。吳越兩山相對愁。長江不盡流。風颼颼。雨颼颼。萬里歸人空白頭。南冠泣楚囚。
長相思
作者：袁正真（宋）

南高峰。北高峰。南北高峰雲淡濃。湖山圖畫中。採芙蓉。賞芙蓉。小小紅船西復東。相思無路通。
望江南・憶江南
作者：金德淑（宋）

春睡起，積雪滿燕山。萬里長城橫玉帶，六街燈火已闌珊，人立薊樓間。空懊惱，獨客此時還。轡壓馬頭金錯落，鞍籠駝背錦斕班。腸斷唱門關。
望江南・憶江南
作者：連妙淑（宋）

寒料峭，獨立望長城。木落蕭蕭天遠大，□聲羌管遏雲行。歸客若為情。樽酒盡，勒馬問歸程。漸近蘆溝橋畔路，野牆荒驛夕陽明。長短几郵亭。
望江南・憶江南
作者：黃靜淑（宋）

君去也，曉出薊門西。魯酒千杯人不醉，臂鷹健卒馬如飛。回首隔天涯。雲黯黯，萬里雪霏霏。料得江南人到早，水邊籬落忽橫枝。清興少人知。
望江南・憶江南
作者：陶明淑（宋）

秋夜永，月影上闌干。客枕夢迴燕塞冷，角聲吹徹五更寒。無語翠眉攢。天漸晚，把酒淚先彈。塞北江南千萬裡，別君容易見君難。何處是長安。
望江南・憶江南
作者：柳華淑（宋）

何處笛，覺妾夢難諧。春色惱人眠不得，捲簾移步下香階。呵凍卜金釵。人去也，畢竟信音乖。翠鎖雙蛾空宛轉，雁行箏柱強安排。終是沒情懷。
望江南・憶江南
作者：楊慧淑（宋）

江北路，一望雪皚皚。萬里打圍鷹隼急，六軍刁斗去還來。歸客別金臺。江北酒，一飲動千杯。客有黃金如糞土，薄情不肯贖奴回。揮淚灑黃埃。
望江南・憶江南
作者：華清淑（宋）

燕塞雪，片片大如拳。薊上酒樓喧鼓吹，帝城車馬走駢闐。羈館獨悽然。燕塞月，缺了又還圓。萬里妾心愁更苦，十春和淚看嬋娟。何日是歸年。
望江南・憶江南
作者：梅順淑（宋）

風漸軟，暖氣滿天涯。莫道窮陰春不透，今朝樓上見桃花。花外碾香車。圍步帳，羯鼓雜琵琶。壓酒燕妓騎細馬，鞦韆高掛彩繩斜。知是阿誰家。
望江南・憶江南
作者：吳昭淑（宋）

今夜永，說劍引杯長。坐擁地爐生石炭，燈前細雨好燒香。呵手理絲簧。君且住，爛醉又何妨。別後相思天萬里，江南江北永相忘。真個斷人腸。
望江南・憶江南
作者：周容淑（宋）

春去也，白雪尚飄零。萬里歸人騎快馬，到家時節藕花馨。那更憶長城。妾薄命，兩鬢漸星星。忍唱乾淳供奉曲，斷腸人聽斷腸聲。腸斷淚如傾。
霜天曉角
作者：吳淑真（宋）

塞門桂月。蔡琰琴心切。彈到笳聲悲處，千萬恨、不能雪。愁絕。淚還北。更與胡兒別。一片關山懷抱，如何對、別人說。
滿江紅
作者：張瓊英（宋）

太液芙蓉，渾不似、丹青顏色。常記得、春風雨露，玉樓金闕。名播蘭簪妃后里，暈生蓮臉君王側。忽一聲、顰鼓拍天來，繁華歇。龍虎散，風雲滅。千古恨，憑誰說。對山河百二，淚痕沾血。客館夜驚塵土夢，宮車曉轉關山月。問嫦娥、垂顧肯相容，同圓缺。
霓裳中序第一
作者：詹玉（宋）

一規古蟾魄。瞥過宣和幾春色。知那個、柳松花怯。曾磋玉團香，塗雲抹月。龍章鳳刻。是如何、兒女消得。便孤了、翠鸞何限，人更在天北。磨滅。古今難別。幸相從、薊門仙客。蕭然林下秋葉。對雲淡星疏，眉青影白。佳人已傾國。贏得痴銅舊畫。興亡事，道人知否，見了也華髮。
漢宮春
作者：詹玉（宋）

吟發蕭蕭。正古槎秋入，河漢銀濤。紅雲甚家院落，一片笙簫。晉時言語，問何人、還肯逍遙。知幾度、落花啼鳥，鄉歌猶在兒曹。遊帷舊時明月，照滿庭空翠，剪剪春梢。西山笑人底事，流浪宮袍。江湖近日，說神仙、多在漁樵。千古意，水沈香裡，孤楓陰落重霄。
多麗
作者：詹玉（宋）

晚雲歸，小樓又作陰涼。霎兒間，恨桐招雨，西風葉葉商量。醒時心、又還南浦，愁邊句、多在夕陽。菱碗籠青，蓮瓶拖豔，旋傾花水咽茶香。怨蛩有、許多言語，說動軟心腸。夜沈沈，幾條涼月，界破晴窗。共繡簾吹絮未久，卻孤劍水雲鄉。自家書、未能成字，鄰家笛、且莫吹商。好夢偏慳，閒情未了，隔牆又唱秋娘。帕綃衣、舊時香折，戲封做書囊。鴛鴦字，見時千萬，繡一雙雙。
桂枝香
作者：詹玉（宋）

紫薇花露，瀟灑作涼雲，點商勾羽。字字飛仙，下筆一簾風雨。江亭月觀今如許。嘆飄零、墨香千古。夕陽芳草，落花流水，依然南浦。甚兩兩、凌風駕虎。恁天孫標緻，月娥眉嫵。一笑生春，那學世間兒女。筆床硯滴曾窺處，有西山、青眼如故。素箋寄與，玉簫聲徹，鳳鳴鸞舞。
渡江雲
作者：詹玉（宋）

拖陰籠晚暝，商量清苦，陣陣打篷聲。分明都是淚，不道今宵，篷底有離人。松濤搖睡，夢不穩、難溼巫雲。幾點兒、淚痕跳響，休要醒時聽。銷魂。燈下無語，□泣梨花，掩重門夜永。應是添、傷春滋味，中酒心情。東風湖上香泥軟，明日去、天色須晴。相見也，洛陽沽酒旗亭。
三姝媚
作者：詹玉（宋）

一篷兒別苦。是誰家、花天月地兒女。紫曲藏嬌，慣錦窠金翠，玉璈鍾呂。綺席傳宣，笑聲裡、龍樓三鼓。歌扇題詩，舞袖籠香，幾曾塵土。因甚留春不住。怎知道人間，匆匆今古。金屋銀屏，被西風吹換，蓼汀蘋渚。如此江山，應悔卻、西湖歌舞。載取斷云何處。江南煙雨。
一萼紅
作者：詹玉（宋）

泊沙河。月鉤兒掛浪，驚起兩魚梭。淺碧依痕，嫩涼生潤，山色輕染修蛾。釣船在、綠楊陰下，驀聽得、扇底有吳歌。一段風情，西湖和靖，赤壁東坡。往事水流雲去，嘆山川良是，富貴人多。老樹高低，疏星明淡，只有今古銷磨。是幾度、潮生潮落，甚人海、空只恁風波。閒著江湖盡寬，誰有漁蓑。
齊天樂
作者：詹玉（宋）

相逢喚醒金華夢，吳塵暗斑吟發。倚擔評花，認旗沽酒，歷歷行歌奇蹟。吹香弄碧。又坡柳風情，逋梅月色。畫鼓紅船，滿湖春水斷橋客。當時何限怪侶，甚花天月地，人被雲隔。卻載蒼煙，更招白鷺，一醉修江又別。今回記得。再折柳穿魚，賞花催雪。如此湖山，忍教人更說。
阮郎歸
作者：詹玉（宋）

斜河一道界相思。好秋都上眉。鸞箋象管寫心啼。搦愁題做詩。添別恨，卜歡期。燈花紅幾時。看看月上小窗兒。夜香今夜遲。
八聲甘州
作者：詹玉（宋）

從黃石容履，一編書，曾佐漢王關。甚殷勤佳約，茹芝人共，引鶴差鸞。藉手便成羽翼，方略正如閒。說道赤松去，還在人間。紫綬青春如許，是南辰尊宿，北斗天官。問沙堤早晚，喜色滿長安。傳宣能勾鳳詔，便玉除前面領仙班。功名了，卻茶煙琴月，慢慢東山。
桂枝香
作者：詹玉（宋）

沈雲別浦。又何苦扁舟，青衫塵土。客裡相逢，灑灑舌端飛雨。只今便把如伊呂。是當年、漁翁樵父。少知音者，蒼煙吾社，白鷗吾侶。是如此英雄辛苦。知從前、幾個適齊去魯。一劍西風，大海魚龍掀舞。自來多被清談誤。把劉琨、埋沒千古。扣舷一笑，夕陽西下，大江東去。
浣溪沙
作者：詹玉（宋）

淡淡青山兩點春。嬌羞一點口見櫻。一梭兒玉一紂雲。白藕香中見西子。玉梅花下遇昭君。不曾真個也銷魂。
慶清朝慢・慶清朝
作者：詹玉（宋）

紅雨爭妍，芳塵生潤，將春都揉成泥。分明蕙風薇露，持搦花枝。款款汗酥薰透，嬌羞無奈溼雲痴。偏廝稱，霓裳霞佩，玉骨冰肌。梅不似，蘭不似，風流處，那更著意聞時。驀地生綃扇底，嫩涼浮動好風微。醉得渾無氣力，海棠一色睡胭脂。閒滋味，殢人花氣，韓壽爭知。
天香
作者：王沂孫（宋）

孤嶠蟠煙，層濤蛻月，驪宮夜採鉛水。訊遠槎風，夢深薇露，化作斷魂心字。紅瓷候火，還乍識、冰環玉指。一縷縈簾翠影，依稀海天雲氣。幾回殢嬌半醉。翦春燈、夜寒花碎。更好故溪飛雪，小窗深閉。荀令如今頓老，總忘卻、樽前舊風味。謾惜餘燻，空篝素被。
花犯
作者：王沂孫（宋）

古嬋娟，蒼鬟素靨，盈盈瞰流水。斷魂十里。嘆紺縷飄零，難系離思。故山歲晚誰堪寄。琅玕聊自倚。謾記我、綠蓑衝雪，孤舟寒浪裡。三花兩蕊破蒙茸，依依似有恨，明珠輕委。雲臥穩，藍衣正、護春憔悴。羅浮夢、半蟾掛曉，麼鳳冷、山中人乍起。又喚取、玉奴歸去，餘香空翠被。
露華
作者：王沂孫（宋）

紺葩乍坼。笑爛漫嬌紅，不是春色。換了素妝，重把青螺輕拂。舊歌共渡煙江，卻佔玉奴標格。風霜峭、瑤臺種時，付與仙骨。閒門晝掩悽側。似淡月梨花，重化清魄。尚帶睡痕香凝，怎忍攀摘。嫩綠漸滿溪陰，蔌蔌粉雲飛出。芳豔冷、劉郎未應認得。
露華
作者：王沂孫（宋）

晚寒佇立，記鉛輕黛淺，初認冰魂。紺羅襯玉，猶凝茸唾香痕。淨洗妒春顏色，勝小紅、臨水湔裙。煙渡遠，應憐舊曲，換葉移根。山中去年人到，怪月悄風輕，閒掩重門。瓊肌瘦損，那堪燕子黃昏。幾片故溪浮玉，似夜歸、深雪前村。芳夢冷，雙禽誤宿粉雲。
南浦
作者：王沂孫（宋）

柳下碧粼粼，認麴塵乍生，色嫩如染。清溜滿銀塘，東風細、參差縠紋初遍。別君南浦，翠眉曾照波痕淺。再來漲綠迷舊處，添卻殘紅幾片。葡萄過雨新痕，正拍拍輕鷗，翩翩小燕。簾影蘸樓陰，芳流去，應有淚珠千點。滄浪一舸，斷魂重唱蘋花怨。採香幽徑鴛鴦睡，誰道湔裙人遠。
南浦
作者：王沂孫（宋）

柳外碧連天，漾翠紋漸平，低蘸雲影。應是雪初消，巴山路、蛾眉乍窺清鏡。綠痕無際，幾番漂盪江南恨。弄波素襪知甚處，空把落紅流盡。何時橘裡蓴鄉，泛一舸翩翩，東風歸興。孤夢繞滄浪，蘋花岸、漠漠雨昏煙暝。連筒接縷，故溪深掩柴門靜。只愁雙燕銜芳去，拂破藍光千頃。
聲聲慢
作者：王沂孫（宋）

風聲從臾，雲意商量，連朝滕六遲疑。茸帽貂裘，兔園準擬吟詩。紅爐旋添獸炭，辦金船、羔酒熔脂。問翦水，恁工夫猶未，還待何時。休被梅花爭白，好誇奇鬥巧，早遍瓊枝。彩索金鈴，佳人等塑獅兒。怕寒繡幃慵起，夢梨雲、說與春知。莫誤了，約王猷、船過剡溪。
高陽臺
作者：王沂孫（宋）

霜楮刳皮，冰花擘繭，滿腔絮溼湘簾。抱甕工夫，何須待吐吳蠶。水香玉色難裁翦，更繡針、茸線休拈。伴梅花，暗卷春風，斗帳孤眠。篝燻鵲錦熊氈。任粉融脂涴，猶怯痴寒。我睡方濃，笑他欠此清緣。揉來細軟烘烘暖，盡何妨、挾纊裝錦。酒魂醒，半榻梨雲，起坐詩禪。
疏影
作者：王沂孫（宋）

瓊妃臥月。任素裳瘦損，羅帶重結。石徑春寒，碧蘚參差，相思曾步芳屧。離魂分破東風恨，又夢入、水孤雲闊。算如今、也厭娉婷，帶了一痕殘雪。猶記冰奩半掩，冷枝畫未就，歸棹輕折。幾度黃昏，忽到窗前，重想故人初別。蒼虯欲卷漣漪去，慢蛻卻、連環香骨。早又是，翠蔭蒙茸，一似一枝清絕。
無悶
作者：王沂孫（宋）

陰積龍荒，寒度雁門，西北高樓獨倚。悵短景無多，亂山如此。欲喚飛瓊起舞，怕攪碎、紛紛銀河水。凍雲一片，藏花護玉，未教輕墜。清致。悄無似。有照水一枝，已攙春意。誤幾度憑欄，莫愁凝睇。應是梨花夢好，未肯放、東風來人世。待翠管、吹破蒼茫，看取玉壺天地。
眉嫵
作者：王沂孫（宋）

漸新痕懸柳，澹彩穿花，依約破初暝。便有團圓意，深深拜，相逢誰在香徑。畫眉未穩，料素娥、猶帶離恨。最堪愛、一曲銀鉤小，寶簾掛秋冷。千古盈虧休問。嘆慢磨玉斧，難補金鏡。太液池猶在，淒涼處、何人重賦清景。故山夜永。試待他、窺戶端正。看雲外山河，還老盡、桂花影。
水龍吟
作者：王沂孫（宋）

曉寒慵揭珠簾，牡丹院落花開未。玉欄干畔，柳絲一把，和風半倚。國色微酣，天香乍染，扶春不起。自真妃舞罷，謫仙賦後，繁華夢、如流水。池館家家芳事。記當時、買栽無地。爭如一朵，幽人獨對，水邊竹際。把酒花前，剩拚醉了，醒來還醉。怕洛中、春色匆匆，又入杜鵑聲裡。
水龍吟
作者：王沂孫（宋）

世間無此娉婷，玉環未破東風睡。將開半斂，似紅還白，餘花怎比。偏佔年華，禁菸才過，夾衣初試。嘆黃州一夢，燕宮絕筆，無人解、看花意。猶記華陰同醉。小闌干、月高人起。千枝媚色，一庭芳景，清寒似水。銀燭延嬌，綠房留豔，夜深花底。怕明朝、小雨濛濛，便化作燕支淚。
水龍吟
作者：王沂孫（宋）

曉霜初著青林，望中故國淒涼早。蕭蕭漸積，紛紛猶墜，門荒徑悄。渭水風生，洞庭波起，幾番秋杪。想重崖半沒，千峰盡出，山中路、無人到。前度題紅杳杳。溯宮溝、暗流空繞。啼螿未歇，飛鴻欲過，此時懷抱。亂影翻窗，碎聲敲砌，愁人多少。望吾廬甚處，只應今夜，滿庭誰掃。
水龍吟
作者：王沂孫（宋）

淡妝不掃蛾眉，為誰佇立羞明鏡。真妃解語，西施淨洗，娉婷顧影。薄露初勻，纖塵不染，移根玉井。想飄然一葉，颼颼短髮，中流臥、浮煙艇。可惜瑤臺路迥。抱淒涼、月中難認。相逢還是，冰壺浴罷，牙床酒醒。步襪空留，舞裳微褪，粉殘香冷。望海山依約，時時夢想，素波千頃。
水龍吟
作者：王沂孫（宋）

翠雲遙擁環妃，夜深按徹霓裳舞。鉛華淨洗，涓涓出浴，盈盈解語。太液荒寒，海山依約，斷魂何許。甚人間、別有冰肌雪豔，嬌無奈、頻相顧。三十六陂煙雨。舊淒涼、向誰堪訴。如今謾說，仙姿自潔，芳心更苦。羅襪初停，玉璫還解，早凌波去。試乘風一葉，重來月底，與修花譜。
綺羅香
作者：王沂孫（宋）

屋角疏星，庭陰暗水，猶記藏鴉新樹。試折梨花，行人小闌深處。聽粉片、簌簌飄階，有人在、夜窗無語。料如今，門掩孤燈，畫屏塵滿斷腸句。佳期渾似如水，還見梧桐幾葉，輕敲朱戶。一片秋聲，應作兩邊愁緒。江路遠、歸雁無憑，寫繡箋、倩誰將去。謾無聊，猶掩芳樽，醉聽深夜雨。
綺羅香
作者：王沂孫（宋）

玉杵餘丹，金刀剩彩，重染吳江孤樹。幾點朱鉛，幾度怨啼秋暮。驚舊夢、綠鬢輕凋，訴新恨、絳唇微注。最堪憐，同拂新霜，繡蓉一鏡晚妝妒。千林搖落漸少，何事西風老色，爭妍如許。二月殘花，空誤小車山路。重認取，流水荒溝，怕猶有、寄情芳語。但淒涼、秋苑斜陽，冷枝留醉舞。
綺羅香
作者：王沂孫（宋）

夜滴研朱，晨妝試酒，寒樹偷分春豔。賦冷吳江，一片試霜猶淺。驚漢殿、絳點初凝，認隋苑、彩枝重翦。問仙丹，煉熟何遲，少年色換已秋晚。疏枝頻撼暮雨，消得西風幾度，舞衣吹斷。綠水荒溝，終是賦情人遠。空一似、零落桃花，又等閒、誤他劉阮。且留取，閒寫幽情，石闌三四片。
齊天樂
作者：王沂孫（宋）

碧痕初化池塘草，熒熒野光相趁。扇薄星流，盤明露滴，零落秋原飛磷。練裳暗近。記穿柳生涼，度荷分暝。誤我殘編，翠囊空嘆夢無準。樓陰時過數點，倚闌人未睡，曾賦幽恨。漢苑飄苔，秦陵墜葉，千古淒涼不盡。何人為省。但隔水餘暉，傍林殘影。已覺蕭疏，更堪秋夜永。
齊天樂
作者：王沂孫（宋）

綠槐千樹西窗悄，厭厭晝眠驚起。飲露身輕，吟風翅薄，半翦冰箋誰寄。淒涼倦耳。漫重拂琴絲，怕尋冠珥。短夢深宮，向人猶自訴憔悴。殘虹收盡過雨，晚來頻斷續，都是秋意。病葉難留，纖柯易老，空憶斜陽身世。窗明月碎。甚已絕餘音，尚遺枯蛻。鬢影參差，斷魂青鏡裡。
齊天樂
作者：王沂孫（宋）

一襟餘恨宮魂斷，年年翠陰庭樹。乍咽涼柯，還移暗葉，重把離愁深訴。西窗過雨。怪瑤佩流空，玉箏調柱。鏡暗妝殘，為誰嬌鬢尚如許。銅仙鉛淚似洗，嘆攜盤去遠，難貯零露。病翼驚秋，枯形閱世，消得斜陽幾度。餘音更苦。甚獨抱清高，頓成悽楚。謾想薰風，柳絲千萬縷。
齊天樂
作者：王沂孫（宋）

冷煙殘水山陰道，家家擁門黃葉。故里魚肥，初寒雁落，孤艇將歸時節。江南恨切。問還與何人，共歌新闕。換盡秋芳，想渠西子更愁絕。當時無限舊事，嘆繁華似夢，如今休說。短褐臨流，幽懷倚石，山色重逢都別。江雲凍結。算只有梅花，尚堪攀折。寄取相思，一枝和夜雪。
齊天樂
作者：王沂孫（宋）

十洲三島曾行處，離情幾番悽惋。墜葉重題，枯條舊折，蕭颯那逢秋半。登臨頓懶。更葵箑難留，苧衣將換。試語孤懷，豈無人與共幽怨。遲遲終是也別，算何如趁取，涼生江滿。掛月催程，收風借泊，休憶征帆已遠。山陰路畔。縱鳴壁猶蛩，過樓初雁。政恐黃花，笑人歸較晚。
一萼紅
作者：王沂孫（宋）

思飄飄。擁仙姝獨步，明月照蒼翹。花候猶遲，庭陰不掃，門掩山意蕭條。抱芳恨、佳人分薄，似未許、芳魄化春嬌。雨澀風慳，霧輕波細，湘夢迢迢。誰伴碧樽雕俎，笑瓊肌皎皎，綠鬢蕭蕭。青鳳啼空，玉龍舞夜，遙睇河漢光搖。未須賦、疏香淡影，且同倚、枯蘚聽吹簫。聽久餘音欲絕，寒透鮫綃。
一萼紅
作者：王沂孫（宋）

玉嬋娟。甚春餘雪盡，猶未跨青鸞。疏萼無香，柔條獨秀，應恨流落人間。記曾照、黃昏淡月，漸瘦影、移上小闌干。一點清魂，半枝空色，芳意班班。重省嫩寒清曉，過斷橋流水，問信孤山。冰粟微銷，塵衣不浣，相見還誤輕攀。未須訝、東南倦客，掩鉛淚、看了又重看。故國吳天樹老，雨過風殘。
一萼紅
作者：王沂孫（宋）

佔芳菲。趁東風嫵媚，重拂淡燕支。青鳳銜丹，瓊奴試酒，驚換玉質冰姿。甚春色、江南太早，有人怪、和雪杏花飛。蘚佩蕭疏，茜裙零亂，山意霏霏。空惹別愁無數，照珊瑚海影，冷月枯枝。吳豔離魂，蜀妖浥淚，孤負多少心期。歲寒事、無人共省，破丹霧、應有鶴歸時。可惜鮫綃碎翦，不寄相思。
一萼紅
作者：王沂孫（宋）

翦丹雲。怕江皋路冷，千疊護清芬。彈淚綃單，凝妝枕重，驚認消瘦冰魂。為誰趁、東風換色，任絳雪、飛滿綠羅裙。吳苑雙身，蜀城高髻，忽到柴門。欲寄故人千里，恨燕支太薄，寂寞春痕。玉管難留，金樽易泣，幾度殘醉紛紛。謾重記、羅浮夢覺，步芳影、如宿杏花村。一樹珊瑚淡月，獨照黃昏。
一萼紅
作者：王沂孫（宋）

小庭深。有蒼苔老樹，風物似山林。侵戶清寒，捎池急雨，時聽飛過啼禽。掃荒徑、殘梅似雪，甚過了、人日更多陰。壓酒人家，試燈天氣，相次登臨。猶記舊遊亭館，正垂楊引縷，嫩草抽簪。羅帶同心，泥金半臂，花畔低唱輕斟。又爭信、風流一別，念前事、空惹恨沈沈。野服山筇醉賞，不似如今。
解連環
作者：王沂孫（宋）

萬珠懸碧。想炎荒樹密，□□□□。恨絳娣、先整吳帆，政鬟翠逞嬌，故林難別。歲晚相逢，薦青子、獨誇冰頰。點紅鹽亂落，最是夜寒，酒醒時節。霜槎蝟芒凍裂。把孤花細嚼，時咽芳冽。斷味惜、回澀餘甘，似重省家山，舊遊風月。崖蜜重嘗，到了輸他清絕。更留人、紺丸半顆，素甌泛雪。
三姝媚
作者：王沂孫（宋）

藍缸花半綻。正西窗悽悽，斷螢新雁。別久逢稀，謾相看華髮，共成銷黯。總是飄零，更休賦、梨花秋苑。何況如今，離思難禁，俊才都減。今日山高江淺。又月落帆空，酒醒人遠。彩袖烏紗，解愁人、惟有斷歌幽婉。一信東風，再約看、紅腮青眼。只恐扁舟西去，蘋花弄晚。
三姝媚
作者：王沂孫（宋）

紅纓懸翠葆。漸金鈴枝深，瑤階花少。萬顆燕支，贈舊情、爭奈弄珠人老。扇底清歌，還記得、樊姬嬌小。幾度相思，紅豆都銷，碧絲空嫋。芳意荼䕷開早。正夜色瑛盤，素蟾低照。薦筍同時，嘆故園春事，已無多了。贈滿筠籠，偏暗觸、天涯懷抱。謾想青衣初見，花陰夢好。
慶清朝
作者：王沂孫（宋）

玉局歌殘，金陵句絕，年年負卻薰風。西鄰窈窕，獨憐入戶飛紅。前度綠陰載酒，枝頭色比舞裙同。何須擬，蠟珠作蒂，緗彩成叢。誰在舊家殿閣，自太真仙去，掃地春空。朱幡護取，如今應誤花工。顛倒絳英滿徑，想無車馬到山中。西風后，尚餘數點，還勝春濃。
慶宮春・高陽臺
作者：王沂孫（宋）

明玉擎金，纖羅飄帶，為君起舞迴雪。柔影參差，幽芳零亂，翠圍腰瘦一捻。歲華相誤，記前度、湘皋怨別。哀弦重聽，都是淒涼，未須彈徹。國香到此誰憐，煙冷沙昏，頓成愁絕。花惱難禁，酒銷欲盡，門外冰澌初結。試招仙魄，怕今夜、瑤簪凍折。攜盤獨出，空想咸陽，故宮落月。
高陽臺
作者：王沂孫（宋）

殘萼梅酸，新溝水綠，初晴節序暄妍。獨立雕欄，誰憐枉度華年。朝朝準擬清明近，料燕翎、須寄銀箋。又爭知、一字相思，不到呤邊。雙蛾不拂青鸞冷，任花陰寂寂，掩戶閒眠。屢卜佳期，無憑卻恨金錢。何人寄與天涯信，趁東風、急整歸船。縱飄零，滿院楊花，猶是春前。
高陽臺
作者：王沂孫（宋）

駝褐輕裝，狨韉小隊，冰河夜渡流澌。朔雪平沙，飛花亂拂蛾眉。琵琶已是淒涼調，更賦情、不比當時。想如今，人在龍庭，初勸金卮。一枝芳信應難寄，向山邊水際，獨抱相思。江雁孤回，天涯人自歸遲。歸來依舊秦淮碧，問此愁、還有誰知。對東風，空似垂楊，零亂千絲。
高陽臺
作者：王沂孫（宋）

殘雪庭陰，輕寒簾影，霏霏玉管春葭。小帖金泥，不知春在誰家。相思一夜窗前夢，奈個人、水隔天遮。但悽然，滿樹幽香，滿地橫斜。江南自是離愁苦，況遊驄古道，歸雁平沙。怎得銀箋，殷勤與說年華。如今處處生芳草，縱憑高、不見天涯。更消他，幾度東風，幾度飛花。
掃花遊・掃地遊
作者：王沂孫（宋）

商飈乍發，漸淅淅初聞，蕭蕭還住。頓驚倦旅。背青燈弔影，起吟愁賦。斷續無憑，試立荒庭聽取。在何許。但落葉滿階，惟有高樹。迢遞迴夢阻。正老耳難禁，病懷悽楚。故山院宇。想邊鴻孤唳，砌蛩私語。數點相和，更著芭蕉細雨。避無處。這閒愁、夜深尤苦。
掃花遊・掃地遊
作者：王沂孫（宋）

小庭蔭碧，遇驟雨疏風，剩紅如掃。翠交徑小。問攀條弄蕊，有誰重到。謾說青青，比似花時更好。怎知道。□一別漢南，遺恨多少。清晝人悄悄。任密護簾寒，暗迷窗曉。舊盟誤了。又新枝嫩子，總隨春老。漸隔相思，極目長亭路杳。擾懷抱。聽蒙茸、數聲啼鳥。
掃花遊・掃地遊
作者：王沂孫（宋）

捲簾翠溼，過幾陣殘寒，幾番風雨。問春住否。但匆匆暗裡，換將花去。亂碧迷人，總是江南舊樹。謾凝佇。念昔日採香，今更何許。芳徑攜酒處。又蔭得青青，嫩苔無數。故林晚步。想參差漸滿，野塘山路。倦枕閒床，正好微曛院宇。送悽楚。怕涼聲、又催秋暮。
掃花遊・掃地遊
作者：王沂孫（宋）

滿庭嫩碧，漸密葉迷窗，亂枝交路。斷紅甚處。但匆匆換得，翠痕無數。暗影沈沈，靜鎖清和院宇。試凝佇。怕一點舊香，猶在幽樹。濃陰知幾許。且拂簟清眠，引筇閒步。杜郎老去。算尋芳較晚，倦懷難賦。縱勝花時，到了愁風怨雨。短亭暮。謾青青、怎遮春去。
鎖窗寒・瑣寒窗
作者：王沂孫（宋）

趁酒梨花，催詩柳絮，一窗春怨。疏疏過雨，洗盡滿階芳片。數東風、二十四番，幾番誤了西園宴。認小簾朱戶，不如飛去，舊窠雙燕。曾見。雙蛾淺。自別後，多應黛痕不展。撲蝶花陰，怕看題詩團扇。試憑他、流水寄情，潮紅不到春更遠。但無聊、病酒厭厭，夜月荼縻院。
鎖窗寒・瑣寒窗
作者：王沂孫（宋）

料峭東風，廉纖細雨，落梅飛盡。單衣惻惻，再整金猊香燼。誤千紅、試妝較遲，故園不似清明近。但滿庭柳色，柔絲羞舞，淡黃猶凝。芳景。還重省。向薄曉窺簾，嫩陰敧枕。桐花漸老，已做一番風信。又看看、綠遍西湖，早催塞北歸雁影。等歸時、為帶將歸，並帶江南恨。
鎖窗寒・瑣寒窗
作者：王沂孫（宋）

出谷鶯遲，踏沙雁少，殢陰庭宇。東風似水，尚掩沈香雙戶。憑莓階、雪痕乍鋪，那回已趁飛梅去。奈柳邊佔得，一庭新暝，又還留住。前度。西園路。記半袖爭持，鬥嬌眉嫵。瓊肌暗怯，醉立千紅深處。問如今、山館水村，共誰翠幄蕙炷。最難禁、向晚淒涼，化作梨花雨。
應天長
作者：王沂孫（宋）

疏簾蝶粉，幽徑燕泥，花間小雨初足。又是禁城寒食，輕舟泛晴淥。尋芳地，來去熟。尚彷佛、大堤南北。望楊柳、一片陰陰，搖曳新綠。重訪豔歌人，聽取春聲，猶是杜郎曲。盪漾去年春色，深深杏花屋。東風曾共宿。記小刻、近窗新竹。舊遊遠，沈醉歸來，滿院銀燭。
八六子
作者：王沂孫（宋）

掃芳林。幾番風雨，匆匆老盡春禽。漸薄潤侵衣不斷，嫩涼隨扇初生。晚窗自吟。沈沈。幽徑芳尋。暗靄苔香簾淨，蕭疏竹影庭深。謾淡卻蛾眉，晨妝慵掃，寶釵蟲散，繡屏鸞破，當時暗水和雲泛酒，空山留月聽琴。料如今。門前數重翠陰。
摸魚兒
作者：王沂孫（宋）

洗芳林、夜來風雨。匆匆還送春去。方才送得春歸了，那又送君南浦。君聽取。怕此際、春歸也過吳中路。君行到處。便快折湖邊，千條翠柳，為我係春住。春還住。休索吟春伴侶。殘花今已塵土。姑蘇臺下煙波遠，西子近來何許。能喚否。又恐怕、殘春到了無憑據。煩君妙語。更為我將春，連花帶柳，寫入翠箋句。
摸魚兒
作者：王沂孫（宋）

玉簾寒、翠痕微斷，浮空清影零碎。碧芽也抱春洲怨，雙卷小緘芳字。還又似。系羅帶相思，幾點青鈿綴。吳中舊事。悵酪乳爭奇，鱸魚謾好，誰與共秋醉。江湖興，昨夜西風又起。年年輕誤歸計。如今不怕歸無準，卻怕故人千里。何況是。正落日垂虹，怎賦登臨意。滄浪夢裡。縱一舸重遊，孤懷暗老，餘恨渺煙水。
聲聲慢
作者：王沂孫（宋）

啼螿門靜，落葉階深，秋聲又入吾廬。一枕新涼，西窗晚兩疏疏。舊香舊色換卻，但滿川、殘柳荒蒲。茂陵遠，任歲華苒苒，老盡相如。昨夜西風初起，想蓴邊呼棹，桔後思書。短景悽然，殘歌共叩銅壺。當時送行共約，雁歸時、人賦歸歟。雁歸也，問人歸、如雁也無。
聲聲慢
作者：王沂孫（宋）

高寒戶牖，虛白尊罍，千山盡入孤光。玉影如空，天葩暗落清香。平生此興不淺，記當年、獨據胡床。怎知道，是歲華換卻，處處堪傷。已是南樓曲斷，縱疏花淡月，也只淒涼。冷雨斜風，何況獨掩西窗。天涯故人總老，謾相思、永夜相望。斷夢遠，趁秋聲、一片渡江。
聲聲慢
作者：王沂孫（宋）

迎門高髻，倚扇清吭，娉婷未數西州。淺拂朱鉛，春風二月梢頭。相逢靚妝俊語，有舊家、京洛風流。斷腸句，試重拈彩筆，與賦閒愁。猶記凌波欲去，問明璫羅襪，卻為誰留。枉夢相思，幾回南浦行舟。莫辭玉樽起舞，怕重來、燕子空樓。謾惆悵，抱琵琶、閒過此秋。
金盞子
作者：王沂孫（宋）

雨葉吟蟬，露草流螢，歲華將晚。對靜夜無眠，稀星散、時度絳河清淺。甚處畫角淒涼，引輕寒催燕。西樓外，斜月未沈，風急雁行吹斷。此際怎消遣。要相見、除非待夢見。盈盈洞房淚眼，看人似、冷落過秋紈扇。痛惜小院桐陰，空啼鴉零亂。厭厭地，終日為伊，香愁粉怨。
更漏子
作者：王沂孫（宋）

日銜山，山帶雪。笛弄晚風殘月。湘夢斷，楚魂迷。金河秋雁飛。別離心，思憶淚。錦帶已傷憔悴。蛩韻急，杵聲寒。征衣不用寬。
錦堂春・錦堂春慢
作者：王沂孫（宋）

桂嫩傳香，榆高送影，輕羅小扇涼生。正鴛機梭靜，鳳渚橋成。穿線人來月底，曝衣花入風庭。看星殘靨碎，露滴珠融，笑掩雲扃。彩盤凝望仙子，但三星隱隱，一水盈盈。暗想恁肩私語，鬢亂釵橫。蛛網飄絲罥恨，玉籤傳點催明。算人間待巧，似恁匆匆，有甚心情。
青房並蒂蓮
作者：王沂孫（宋）

醉凝眸。是楚天秋曉，湘岸雲收。草綠蘭紅，淺淺小汀洲。芰荷香裡鴛鴦浦，恨菱歌、驚起眠鷗。望去帆，一片孤光，棹聲伊軋櫓聲柔。愁窺汴堤翠柳，曾舞送當時，錦纜龍舟。擁傾國、纖腰皓齒，笑倚迷樓。空令五湖夜月，也羞照、三十六宮秋。正朗吟，不覺回橈，水花楓葉兩悠悠。
錦堂春・錦堂春慢
作者：王沂孫（宋）

露掌秋深，花籤漏永，那堪此夕新晴。正纖塵飛盡，萬籟無聲。金鏡開奩弄影，玉壺盛水侵稜。縱簾斜樹隔，燭暗花殘，不礙虛明。美人凝恨歌黛，念徑年間阻，只恐雲生。早是宮鞋鴛小，翠鬢蟬輕。蟾潤妝梅夜發，桂燻仙骨香清。看姮蛾此際，多情又似無情。
如夢令
作者：王沂孫（宋）

妾似春蠶抽縷。君似箏弦移柱。無語結同心，滿地落花飛絮。歸去。歸去。遙指亂雲遮處。
醉蓬萊
作者：王沂孫（宋）

掃西風門徑，黃葉凋零，白雲蕭散。柳換枯陰，賦歸來何晚。爽氣霏霏，翠蛾眉嫵，聊慰登臨眼。故國如塵，故人如夢，登高還懶。數點寒英，為誰零落，楚魄難招，暮寒堪攬。步屧荒籬，誰念幽芳遠。一室秋燈，一庭秋雨，更一聲秋雁。試引芳樽，不知消得，幾多依黯。
法曲獻仙音
作者：王沂孫（宋）

層綠峨峨，纖瓊皎皎，倒壓波痕清淺。過眼年華，動人幽意，相逢幾番春換。記喚酒尋芳處，盈盈褪妝晚。已銷黯。況淒涼、近來離思，應忘卻、明月夜深歸輦。荏苒一枝春，恨東風、人似天遠。縱有殘花，灑征衣、鉛淚都滿。但殷勤折取，自遣一襟幽怨。
淡黃柳
作者：王沂孫（宋）

花邊短笛。初結孤山約。雨悄風輕寒漠漠。翠鏡秦鬟釵別，同折幽芳怨搖落。素裳薄。重拈舊紅萼。嘆攜手、轉離索。料青禽、一夢春無幾，後夜相思，素蟾低照，誰掃花陰共酌。
長亭怨・長亭怨慢
作者：王沂孫（宋）

泛孤艇、東皋過遍。尚記當日，綠陰門掩。屐齒莓階，酒痕羅袖事何限。欲尋前跡，空惆悵、成秋苑。自約賞花人，別後總、風流雲散。水遠。怎知流水外，卻是亂山尤遠。天涯夢短。想忘了、綺疏雕檻。望不盡、苒苒斜陽，撫喬木、年華將晚。但數點紅英，猶識西園悽婉。
西江月
作者：王沂孫（宋）

褪粉輕盈瓊靨，護香重疊冰綃。數枝誰帶玉痕描。夜夜東風不掃。溪上橫斜影淡，夢中落莫魂銷。峭寒未肯放春嬌。素被獨眠清曉。
踏莎行
作者：王沂孫（宋）

白石飛仙，紫霞悽調。斷歌人聽知音少。幾番幽夢欲回時，舊家池館生青草。風月交遊，山川懷抱。憑誰說與春知道。空留離恨滿江南，相思一夜蘋花老。
醉落魄・一斛珠
作者：王沂孫（宋）

小窗銀燭。輕鬟半擁釵橫玉。數聲春調清真曲。拂拂朱簾，殘影亂紅撲。垂楊學畫蛾眉綠。年年芳草迷金谷。如今休把佳期卜。一掬春情，斜月杏花屋。
醉落魄・一斛珠
作者：王沂孫（宋）

揉碎花心，吟碎淡黃雪。
霜天曉角
作者：王沂孫（宋）

翠簟一池秋水，半床露、半床月。
謁金門
作者：王沂孫（宋）

恰似斷魂江上柳，越春深越瘦。
失調名
作者：王沂孫（宋）

挑雲研雪。
瀟湘神
作者：黃公紹（宋）

望湖天。望湖天。綠楊深處鼓鼘鼘。好是年年三二月，湖邊日日看划船。
瀟湘神
作者：黃公紹（宋）

鬥輕橈。鬥輕橈。雪中花捲棹聲搖。天與玻璃三萬頃，儘教看得幾吳舠。
瀟湘神
作者：黃公紹（宋）

看龍舟。看龍舟。兩堤未鬥水悠悠。一片笙歌催鬧晚，忽然鼓棹起中流。
瀟湘神
作者：黃公紹（宋）

賀靈鼉。賀靈鼉。幾年翠舞與珠歌。看到日斜猶未足，湧金門外湧金波。
瀟湘神
作者：黃公紹（宋）

馬如龍。馬如龍。飛過蘇堤健鬥風。柳下系船青作纜，湖邊薦酒碧為筒。
瀟湘神
作者：黃公紹（宋）

繡周張。繡周張。樓臺簾幕絮高揚。誰賦珠宮並貝闕，懷王去後去沈湘。
瀟湘神
作者：黃公紹（宋）

棹如飛。棹如飛。水中萬鼓起潛螭。最是玉蓮堂上好，躍來奪錦看吳兒。
瀟湘神
作者：黃公紹（宋）

建雲斿。建雲斿。土風到處總相猶。朝了霍山朝嶽帝，十分打扮是杭州。
瀟湘神
作者：黃公紹（宋）

踏青青。踏青青。西泠橋畔草連汀。撲得龍船兒一對，畫闌倚遍看遊人。
瀟湘神
作者：黃公紹（宋）

月明中。月明中。滿湖春水望難窮。欲學楚歌歌不得，一場離恨兩眉峰。
滿江紅
作者：黃公紹（宋）

客子光陰，又還是、杏花阡陌。敧枕聽、一窗夜雨，怎生禁得。銀蠟痕消珠鳳小，翠衾香冷文鴛拆。嘆人生、時序百年心，萍蹤跡。聲不斷，樓頭滴。行不住，街頭屐。倩新來雙燕，探晴訊息。可煞東君多著意，柳絲染出西湖色。待牡丹、開處十分春，催寒食。
念奴嬌
作者：黃公紹（宋）

山圍寬碧，月十分圓滿，十分春暮。匹似湧金門外看，添得綠陰佳樹。野闊星垂，天高雲斂，不受紅塵汙。徘徊水影，閒中自有佳處。乘興著我扁舟，山陰夜色，渺渺流光溯。望美人兮天一角，我欲凌風飛去。世事浮沈，人生圓缺，得似煙波趣。興懷赤壁，大江千古東注。
望江南・憶江南
作者：黃公紹（宋）

思晴好，去上竹山窠。自古常言光霽好，如今卻恨雨聲多。奈此坐愁何。
望江南・憶江南
作者：黃公紹（宋）

思晴好，試卜那朝晴。古木荒村雲淰淰，孤燈敗壁夜冥冥。不寐聽簷聲。
望江南・憶江南
作者：黃公紹（宋）

思晴好，小駐豈無因。花上半旬春社雨，松間三宿暮山雲。轉住是愁人。
望江南・憶江南
作者：黃公紹（宋）

思晴好，春透海棠枝。刻惜許多過時了，可憐生是我來遲。不見軟紅時。
望江南・憶江南
作者：黃公紹（宋）

思晴好，天運幾乘除。祗為晴多還又雨，誰知雨過是晴初。那得綠陰乎。
望江南・憶江南
作者：黃公紹（宋）

思晴好，路滑少人行。早信雨能留得住，儘教盡日自舟橫。直等到清明。
望江南・憶江南
作者：黃公紹（宋）

思晴好，我欲問花神。剛道社公瞋舊水，一回舊也一回新。不是雨般春。
望江南・憶江南
作者：黃公紹（宋）

思晴好，松路翠光寒。夜夜竹窠常夢到，天天后土幾時乾。極目霧漫漫。
望江南・憶江南
作者：黃公紹（宋）

思晴好，日影漏些兒。油菜花間蝴蝶舞，刺桐枝上鵓鳩啼。閒坐看春犁。
望江南・憶江南
作者：黃公紹（宋）

思晴好，晨起望籬東。畢竟陰晴排日子，大都行止聽天公。且住此山中。
花犯
作者：黃公紹（宋）

翠奩空、紅鸞蘸影，嫣然弄妝晚。霧鬟低顫。飛嫩藕仙裳，清思無限。象床試錦新翻樣，金屏連繡展。最好似、阿環嬌困，雲酣春帳暖。尋思水邊賦娟娟，新霜□舊約，西風庭院。腸斷處，秋江上、彩雲輕散。憑誰向、一箏過雁。細說與、眉心楊柳怨。且趁此、菊花天氣，年年尋醉伴。
喜遷鶯
作者：黃公紹（宋）

亂紅飛雨。悵春心一似，騰騰悶暑。密綰柔情，暗傳芳意，人在垂楊深宇。曉雪一簾幽夢，半點檀心知否。春不管，想粉香凝淚，翠顰含趣。誰念芳徑小，新綠箋箋，問訊今何許。玉冷釵頭，羅寬頻眼，縹緲青鸞難遇。望斷碧雲深處，倚遍畫闌將暮。空惆悵，更江頭桃葉，溜橫波渡。
漢宮春
作者：黃公紹（宋）

身到瑤池。正□永芙蓉，跕素鸞飛。綠雲淡籠波面，鴛影差差。青冥世界，向龍宮、湧出江妃。凝望久，夜涼如水，人間惆悵芳時。池上方壺仙伯，是珊珊月佩，綽棹冰肌。重來碧環勝處，笑引瓊卮。誰歌白雪，坐中客、賽過玄暉。醉歸也，玉繩低轉，曉風輕拂荷衣。
鶯啼序
作者：黃公紹（宋）

銀雲卷晴縹緲，臥長龍一帶。柳絲蘸、幾簇柔煙，兩市簾棟如畫。芳草岸、彎環半玉，鱗鱗曲港雙流會。看碧天連水，翻成箭樣風快。白露橫江，一葦萬頃，問靈槎何在。空翠溼衣不勝寒，日華金掌沆瀣。甃花平、綠文襯步，瓊田湧出神仙界。黛眉修，依約霧鬟，在秋波外。閣噓青蜃，樓啄彩虹，飛蓋蹴鰲背。燈火暮，相輪倒影，偷睇別浦，片片歸帆，遠自天際。舞蛟幽壑，棲鴉古木，有人翦取松江水，憶細鱗巨口魚堪鱠。波涵笠澤，時見靜影浮光，霏陰萬貌千態。蒹葭深處，應有閒鷗，寄語休見怪。倩洗卻、香紅塵面，買個扁舟，身世飄萍，名利微芥。闌干拍遍，除東曹掾，與天隨子是我輩，盡胸中、著得乾坤大。亭前無限驚濤，總把遙吟，月明滿載。
明月棹孤舟・夜行船
作者：黃公紹（宋）

雁帶愁來寒事早。西風把鬢華吹老。猛省中秋，都來幾日，先自木樨開了。淰淰輕陰天弄曉。平白地、被花相惱。一枕雲閒，半窗秋曉，時有陣香吹到。
踏莎行
作者：黃公紹（宋）

蟾苑蕭疏，雲巖芳馥。仙娥寄種來溪曲。曉煙薰上古龍涎，西風展破黃金粟。庾嶺未梅，陶園休菊。天教佔取清香獨。膽瓶枕畔兩三枝，夢迴疑在瑤臺宿。
洞仙歌
作者：黃公紹（宋）

銀菟分竹，是君王親付。州在扶輿最清處。紫雲樓、記取天語丁寧，襦絝手，好好為吾摩拊。望公如望月，見說郴江，父老多時問來暮。旌旆試初涼，紫馬西來，青絲絡、秋風滿路。早桔井丹成入仙班，有喬木前芳，事須公做。
喜遷鶯
作者：黃公紹（宋）

世情冰盡。算耐久祗是，隴頭芳信。惆悵人間，幾千年□，留得陸郎餘韻。朔雲解識花意，遮斷疏狂蝶粉。歲寒了，狂風傳香遠，月移影近。清潤。無點涴，不曰堅乎，如玉真難盡。除宋廣平，與林和靖，肉眼有誰能認。仙豐道骨如許，相對霜髯雪鬢。長健也，好年年管領，春光隨分。
鳳凰臺上憶吹簫
作者：彭履道（宋）

勸客新樓，鳴箏上酒，夜涼人愛秋深。何似過、賞心佳處，依約湖陰。東望寒光縹緲，煙水闊、短笛銷沈。闌干近，勝時種柳，清到如今。凌波又成誤約，自佩環飛去，暗想遺音。重省江城倦客，醉擁秋衾。誰家一掬紅淚，孤雁遠、溼逗羅襟。石城曉，數聲又遞寒砧。
蘭陵王
作者：彭履道（宋）

章臺路。西出重城幾步。秦樓曉、花氣未明，一霎空濛洗高樹。行人半倚戶。飛去黃鸝自語。鞦韆小，不繫柳條，惟有輕陰約飛絮。鈿車暗相遇。早拂拭紅巾，初放鸚鵡。聞歌猶是淋鈴處。掩面鳴箏，倚壚呼酒，東風重記舊眉嫵。報伊共歌舞。西去。屢回顧。漸客舍荒涼，嘶馬先駐。玉關萬里知何許。但倦擁荒澤，瓜洲難渡。將軍垂老，望故國，夜寒苦。
疏影
作者：彭履道（宋）

銀雲縹緲。正石樑倒掛，飛下晴昊。早挽懸河，高瀉鯨宮，洪聲百步低小。分明仙仗崆峒過，又化作，歸帆杳杳。倚參差，翠影紅霞，遠落明湖殘照。曾共呼龍夭矯。幾回過月下，先種瑤草。九疊屏風，青鳥冥冥，更約謫仙重到。昨夢騎黃鵠，飛不去、和天也笑。等恁時、秋夜攜琴，已落洞天霜曉。
摸魚兒
作者：韋居安（宋）

繞苕城、水平坡渺，雙明遙睇無際。就中惟有魚灣好，佔得西關佳致。楊柳外、羨泛宅浮家，當日元真子。溪山信美。嘆陳跡猶存，前賢已往，誰會景中意。蕭閒甚，築屋三間近水。汀洲香泛蘭芷。清風明月知多少，肯滯軟紅塵裡。垂釣餌。這春水生時，剩有桃花鱖。煩襟淨洗。待辦取輕蓑，來分半席，相對弄清泚。
唱金縷・賀新郎
作者：柴元彪（宋）

春到雲中早。恰梅花、雪後□□，鎖窗寒悄。鼓吹喧天燈市鬧，在處鰲山蓬島。正新歲、金雞唱曉。一點魁星光焰裡，這水晶、庭院知多少。鳴鳳舞，洞簫嫋。太平官府人嘻笑。道紫微、魁星聚會，參差聯照。借地栽花河陽縣，桃李芳菲正好。暖沁入、東風池沼。百里樓臺天不夜，看祥煙、瑞謁相繚繞。生意滿，翠庭草。
水龍吟
作者：柴元彪（宋）

秋雲元自無心，那曾系得歸心住。陽關酒盡，灞橋人遠，也須別去。□□□□，□□□□，□□□□。有哀雁聲聲，愁蛩切切，悄悄地、聽人語。回首琵琶舊恨，嘆西風、□興如許。江左百年，風流雲散，不堪重舉。怎得歸來，樵歌互答，自相容與。又何須□□，三五蟾光，重陽風雨。
踏莎行
作者：柴元彪（宋）

淺柳平蕪，亂煙疏雨。雁聲叫徹蘆花渚。亭前落葉又西風，斷送離懷無著處。切切歸期，盈盈尺素。斷魂正在西興渡。滿船空載暮愁來，潮頭一吼推將去。
蝶戀花
作者：柴元彪（宋）

去年走馬章臺路。送酒無人，寂寞黃花雨。又是重陽秋欲暮。西風此恨誰分付。無限歸心歸不去。卻夢佳人，約我花間住。驀地覺來無覓處。雁聲叫斷瀟湘浦。
蘇幕遮
作者：柴元彪（宋）

晚晴初，斜照裡。遠水連天，天外帆千里。百尺高樓誰獨倚。滴落梧桐，一片相思淚。馬又嘶，風又起。斷續寒砧，又送黃昏至。明月照人人不睡。愁雁聲聲，更切愁人耳。
海棠春
作者：柴元彪（宋）

陽關可是登高路。算到底、不如歸去。時節近中秋，那更黃花雨。酒病懨懨，羈愁縷縷。且是沒人分訴。何似白雲深，更向深深處。
惜分飛
作者：柴元彪（宋）

候館天寒燈半滅。對著燈兒淚咽。此恨難分說。能禁幾度黃花別。乍轉寒更敲未歇。蛩語更添悽惻。今夜歸心切。砧聲敲碎誰家月。
高陽臺
作者：柴元彪（宋）

丹碧歸來，天荒地老，駸駸華髮相催。見說錢塘，北高峰更崔嵬。瓊林侍宴簪花處，二十年、滿地蒼苔。倩阿誰，為我起居，坡柳逋梅。淒涼往事休重省，且憑闌感慨，撫景銜杯。冷暖由天，任他花謝花開。知心只有西湖月，尚依依、照我徘徊。更多情，不間朝昏，潮去潮來。
百字令・念奴嬌
作者：東岡（宋）

排雲拓月，向天上移下，神仙華屋。畫棟飛簷千萬落，黼黼城南喬木。出谷鶯遷，趨庭燕爾，袍綰登科綠。嫦娥分付，廣寒今夜花燭。遙想高越於門，爛盈百輛，夾道爭車轂。春滿剡溪溪上路，一任瑤華飛六。輿奉潘慈，樓高華萼，坐享齊眉福。庭槐列戟，公侯袞袞相屬。
意難忘
作者：範文（宋）

清淚如鉛。嘆咸陽送遠，露冷銅仙。巖花粉墮雪，津柳暗生煙。寒食後，暮江邊。草色更芊芊。四十年，留春意緒，不似今年。山陰欲棹歸船。暫停杯雨外，舞劍燈前。重逢應未卜，此別轉堪憐。憑急管，倩繁弦。思苦調難傳。望故鄉，都將往事，付與啼鵑。
失調名
作者：葉李（宋）

君來路。吾歸路。來來去去何時住。公田關子竟何如，國事當時誰汝誤。雷州戶。崖州戶。人生會有相逢處。客中頗恨乏蒸羊，聊贈一篇長短句。
念奴嬌
作者：樑棟（宋）

一場春夢，待從頭，說與旁人聽著。罨畫溪山紅錦障，舞燕歌鶯臺閣。碧海傾春，黃金買夜，猶道看承薄。雕香剪玉，今生今世盟約。須信歡樂過情，閒嗔冷妒，一陣東風惡。韻白嬌紅消瘦盡，江北江南零落。骨朽心存，恩深緣淺，忍把羅衣著。蓬萊何處，雲濤天際冥漠。
摸魚兒
作者：樑棟（宋）

枕寒流、碧縈衣帶，高臺平與雲倚。燕來鶯去誰為主，磨滅謫仙吟墨。愁思裡。待說與山靈，還又羞拈起。蕭韶已矣。甚竹實風摧，桐陰雨瘦，景物變新麗。江山在，認得劉郎阿寄。年來聲譽休廢。英雄不博胭脂井，誰念故人衰悴。時有幾。便鳳去臺空，莫厭頻遊此。興亡過耳。任北雪迷空，東風換綠，都付夢和醉。
一萼紅
作者：樑棟（宋）

怨東風。把韶華付去，穠李小桃紅。黃落山空，香銷水冷，此際才與君逢。斂秋思、愁腸九結，擁翠袖、應費剪裁工。暈臉迎霜，幽姿泣露，寂寞誰同。休笑梳妝淡薄，看浮花浪蕊，眼底俱空。夜帳雲閒，寒城月浸，有人吟遍深叢。自前度、王郎去後，舊遊處、菸草接吳宮。惟有芳卿寄言，蹙損眉峰。
水龍吟
作者：莫（宋）

鏡寒香歇江城路，今度見春全懶。斷雲過雨，花前歌扇，梅邊酒盞。離思相欺，萬絲縈繞，一襟銷黯。但年光暗換，人生易感，西歸水、南飛雁。也擬與愁排遣。奈江山、遮攔不斷。嬌訛夢語，溼熒啼袖，迷心醉眼。繡轂華茵，錦屏羅薦，何時拘管。但良宵空有，亭亭霜月，作相思伴。
玉樓春
作者：莫（宋）

綠楊芳徑鶯聲小。簾幕烘香桃杏曉。餘寒猶峭雨疏疏，好夢自驚人悄悄。憑君莫問情多少。門外江流羅帶繞。直饒明日便相逢，已是一春閒過了。
生查子
作者：莫（宋）

三兩信涼風，七八分圓月。愁緒到今年，又與前年別。衾單容易寒，獨暗相將滅。欲識此時情，聽取鳴蛩說。
卜算子
作者：莫（宋）

紅底過絲明，綠外飛綿小。不道東風上海棠，白地春歸了。月笛曲欄留，露舄芳池繞。爭得閒情似舊時，遍索簷花笑。
摸魚兒
作者：莫（宋）

聽春教、燕顰鶯訴。朝朝花困風雨。六橋忘卻清明後，碧盡柳絲千縷。蜂蝶侶。正閒覓閒花，閒草閒歌舞。最憐西子。尚薄薄雲情，盈盈波淚，點點舊眉嫵。流紅記，空泛秋宮怨句。才色何處嬌妒。落紅無風限隨風絮。詩恨有誰曾遇。堪恨處。恨二十四番，花信催花去。東君暗苦。更多囑多情，多愁杜宇，多訴斷腸語。
摸魚兒
作者：姚雲文（宋）

渺人間、蓬瀛何許，一朝飛入梁苑。輞川梯洞層瑰出，帶取鬼愁龍怨。窮遊宴。談笑裡，金風吹折桃花扇。翠華天遠。悵莎沼黏螢，錦屏煙合，草露泣蒼蘚。東華夢，好在牙檣雕輦。畫圖歷歷曾見。落紅萬點孤臣淚，斜日牛羊春晚，摩雙眼。看塵世，鰲宮又報鯨波淺。吟鞘拍斷。便乞與媧皇，化成精衛，真不盡遺恨。
玲瓏玉
作者：姚雲文（宋）

開歲春遲，早贏得、一白瀟瀟。風窗淅簌，夢驚金帳春嬌。是處貂裘透暖，任尊前回舞，紅倦柔腰。今朝。虧陶家、茶鼎寂寥。料得東皇戲劇，怕蛾兒街柳，先鬥元宵。宇宙低迷，倩誰分、淺凸深凹。休嗟空花無據，便真個、瓊雕玉琢，總是虛飄。虛飄。且沈醉，趁樓頭、零片未消。
木蘭花慢
作者：姚雲文（宋）

笑花神較懶，似忘卻、趁清明。更油幄晴慳，箬庵寒淺，溼重紅雲。東君似憐花透，環碧ㄓ、遮住怕渠驚。惆悵犢車人遠，綠楊深閉重城。香名。誰誤娉婷。曾注譜、上金屏。問洛中亭館、竹西鼓吹，人醉花醒。且莫煎酥涴卻，一枝枝、封蠟付銅瓶。三十六宮春在，人間風雨無情。
紫萸香慢
作者：姚雲文（宋）

近重陽、偏多風雨，絕憐此日暄明。問秋香濃未，待攜客、出西城。正自羈懷多感，怕荒臺高處，更不勝情。向尊前、又憶灑酒插花人。只座上、已無老兵。悽情。淺醉還醒。愁不肯、與詩平。記長楸走馬，雕弓ㄇ柳，前事休評。紫萸一枝傳賜，夢誰到、漢家陵。盡烏紗、便隨風去，要天知道，華髮如此星星。歌罷涕零。
洞仙歌
作者：姚雲文（宋）

燕窠香溼，誤天涯芳信。社近陰晴未前定。聽鶯簧宛轉，似羽疑宮，歌未斷，落落舊愁都醒。疏狂追少日，杜曲樊樓，拼把黃金買春恨。回首武陵溪，花待郎歸，洞雲深、未知春盡。問楊柳梢頭幾分青，消不得，朝來雨寒一陣。
齊天樂
作者：姚雲文（宋）

柳花引過橫塘路，縈迴曲蹊通圃。插槿編籬，挨梅砌石，次第海棠成塢。吟筇獨拄。待尋訪斜橋，水邊窺戶。已約青山，雲深不礙客來處。繁華閱人無數。問舊日平原，君還知否。啼鳥窗幽，畫陰人寂，慵困不如飛絮。匆匆燕語。似迎得春來，且留春住。惜取名花，一枝堪寄與。
蝶戀花
作者：姚雲文（宋）

春到海棠花幾信。堠館餘寒，欲雨征衣潤。燕認杏梁棲未穩。牡丹忽報清明近。恨入青山連曉鏡。香雪柔酥，應被春消盡。繡閣深深人半醒。燭花貼在金釵影。
如夢令
作者：姚雲文（宋）

昨夜佳人憑酒。隔著羅衾廝守。聽徹五更鐘，陡覺霜飛寒逗。卻又。卻又。陪笑倩人溫手。
八聲甘州
作者：姚雲文（宋）

卷絲絲、雨織半晴天，棹歌發清舷。甚蒼虯怒耀，靈鼉急吼，雪湧平川。樓外榴裙幾點，描破綠楊煙。把畫羅遙指，助嘯爭先。憔悴潘郎曾記，得青龍千舸，採石磯邊。嘆內家帖子，閒卻縷金箋。覺素標、插頭如許，盡風情、終不似鬥贏船。人聲斷，虛齋半掩，月印枯禪。
綺羅香
作者：趙必□（宋）

辦一枝藤，蠟一雙屐，縱步翠微深處。無限芳心，付與蜂媒蝶侶。紅堆裡、杏臉勻妝，翠圍外、柳腰嬌舞。有吟翁、熱惱心腸，肯拈出、美成佳句。九十光陰箭過，趁取芳晴追逐，春風杖屨。消得幾番，風和雨、春歸去。悵鶯老、對景多愁，倩燕語、苦難留住。鞦韆影裡送斜陽，梨花深院宇。
念奴嬌
作者：趙必□（宋）

一時四美，對重陽、那更無風無雨。塵世難逢開口笑，不飲黃花有語。雲谷春生，星巖秋好，引領群仙去。滿襟霽月，山中一洗塵霧。濂翁舊說猶存，淵明獨愛菊，風流千古。拄杖笑談卿與我，不減晉人風度。破帽敧風，空尊眠月，也有悠然趣。秋容未老，晚香尤有佳處。
蘭陵王
作者：趙必��（宋）

畫闌直。餖飣千紅萬碧。無端被，怪雨狂風，僽柳僝花禁春色。尋芳遍楚國。誰識。五陵俊客。流水遠，題葉無情，雁足不來杳箋尺。浮生等萍跡。才卸卻歸鞍，坐未溫席。匆匆還又京華食。嘆聚少離多，漂零因甚，江南逢梅望寄驛。美人兮天北。悲惻。恨成積。悵釵玉塵生，猊金煙寂。綠楊芳草情何極。偏懶撥琵琶，愁聽羌笛。梨花院落，黃昏後，珠淚滴。
風流子
作者：趙必□（宋）

舊夢憶錢塘。笙歌裡、幾度醉斜陽。曾載月一篷，眠楊柳岸，買春深巷，過杏花牆。腸惱斷，香鬟盤鳳髻，櫻口囀鶯簧。釵玉分輕，夢孤宵枕，歌紈蠹久，愁對春觴。司空曾見慣，相逢處，還又聯步西廂。底用十分迷殢，翠陣紅行。記鴛莢題情，離懷如訴，鮫綃粉溼、別淚猶香。年少拋人易去，苦也相妨。
風流子
作者：趙必□（宋）

春光才一半，春未老、誰肯放春歸。問買春價數，酒邊商略，尋春巷陌，鞭影參差。春無盡，春鶯調巧舌，春燕壘香泥。好趁春光，愛花惜柳，莫教春去，柳怨花悲。春心猶未足，春幃暖，爐薰香透春衣。說與重歡後約，春以為期。記春雁回時，錦箋須寄，春山鎖處，珠淚長垂。多少愁風恨雨，惟有春知。
齊天樂
作者：趙必□（宋）

東南半壁乾坤窄，渺人物、消磨盡。官爵網羅，功名釣餌，眼底紛紛蛙井。暮更朝令。捍格了多少，英雄豪俊。身事悠悠，儒冠誤矣文章病。休休蕉鹿夢省。早牛衣無恙，鷗盟未冷。相越平吳，終成底用，不似五湖舟穩。浩歌狂飲。休說我命通，待他心肯。浮世南柯，夢邯鄲一枕。
華胥引
作者：趙必��（宋）

滄浪磯外，小艤蘭舟，旋沽竹葉。雨過溪肥，波心蕩漾鷗對唼。煙晚欸乃漁歌，和櫓聲咿軋。要泛五湖，祗恐西施羞怯。年少飄零，鬢未霜，底須輕鑷。江南歸雁，寄來鴛箋細閱。盟言誓語，滿鮫綃羅篋。撩弄相思，琴心寸寸三疊。
意難忘
作者：趙必□（宋）

魏紫姚黃。屬吟翁管領，曾醉春觴。盟寒釵鳳股，灰冷寶猊香。前事遠，此心涼。去也棹滄浪。把年時、芳情付與，鴛頸交相。燈前弔影成雙。嘆星星絲鬢，老矣潘郎。愁偏欺客枕，樣不入時妝。塵面目，鐵心腸。歸隱又何妨。小灘頭、曲竿直釣，誰識嚴光。
宴清都
作者：趙必□（宋）

遠遠漁村鼓。斜陽外、賓鴻三兩飛度。茅簷春小，白雲隱几，青山當戶。騷翁底事飄蓬，渾忘卻、耕徒釣侶。何時尋、斗酒江鱸，悠悠千古坡賦。風流種柳淵明，折腰五斗，身為名苦。有秫田貳頃，菊松三逕，不如歸去。山靈休勒俗駕，容我臥、草堂深處。問故園、怨鶴啼猿，今無恙否。
鎖窗寒・瑣寒窗
作者：趙必□（宋）

乳燕雙飛，黃鶯百囀，深深庭戶。海棠開遍，零亂一簾紅雨。繡簾低、捲起春風，香肩倦倚嬌無語。嘆玉堂底事。匆匆聚散，又江南旅。春暮。人何處。想歌館睡濃，日高丈五。舊迷未醒，莫負孤眠鳳侶。長安道、載酒尋芳，故園桃李還憶否。早舊來、整過闌干，花下攜春俎。
隔浦蓮・隔浦蓮近拍
作者：趙必□（宋）

東風吹長嫩葆。花塢穿青窈。玉管新聲，金鈴顫響驚青鳥。行樂莫草草。春光鬧。鴛浴垂楊沼。紅嬌小。梳宮樣、髻雲釵鳳斜倒。酒邊輕別，一枕相思到曉。巫山難夢到。愁覺。一些心事誰表。
蘇幕遮
作者：趙必□（宋）

遠迎風，迴避暑。人似荷花，笑隔荷花語。無限情雲並意雨。驚散鴛鴦，蘭棹波心舉。約重遊，輕別去。斷橋風月，夢斷飄蓬旅。舊日秋娘猶在否。雁足不來，聲斷衡陽浦。
齊天樂
作者：趙必□（宋）

紅紛綠鬧東風透，暖得枳花香也。雪柳拈金，玉梅鋪粉，妝點春光無價。鰲蓬如畫。簇萬頃芙蕖，桂華相射。豔冶逢迎，香塵滿路飄蘭麝。人生行樂聊爾，況良辰美景，好天晴夜。繭帖爭先，芋郎卜巧，細說成都舊話。傳觴立馬。看翠陣珠圍，歌朋舞社。酒盡更闌，月在蒲萄架。
燭影搖紅
作者：趙必□（宋）

月浸芙蕖，冰壺天地波凝碧。太平歌舞醉東風，花市人如織。桃李一城春色。玉梅嬌、鬧娥無力。粉圍紅陣，燈火樓臺，綺羅巷陌。樂事還同，遨頭引領神仙客。高燒銀燭照紅妝，香霧穿瑤席。款款檀牙細拍。醉金尊、東方未白。傳柑相遺，探繭爭先，明年何夕。
沁園春
作者：趙必□（宋）

看做官來，只似兒時，擲選官圖。如瓊崖儋岸，渾麼便去，翰林給舍，喝采曾除。都一擲間，許多般樣，輸了還贏贏了輸。回頭看，這浮雲富貴，到底花虛。吾生誰毀誰譽。任荊棘叢叢滿仕途。嘆塞翁失馬，禍也福也，蕉間得鹿，真歟夢歟。何怨何尤，自歌自笑，天要吾儕更讀書。歸去也，向竹松深處，結個茅廬。
賀新郎
作者：趙必��（宋）

繡口琅玕腹。美人兮、陽春一曲，華貂難續。喚醒荷花歸棹夢，猶憶紅塵迷目。只消得、烏飛兔逐。往事已隨流水去，眇愁予、鬱郁哀時俗。恨千縷，淚一掬。不使清史流芳馥。也不須、榮華富貴，尊前頻祝。但得山中茅屋在，莫遣鶴悲猿哭。隨意種、荼薇蹢躅。蓴菜可羹鱸可鱠，聽漁舟、晚唱清溪曲。醉又醒，喚芳醁。
夏日燕黌堂
作者：趙必□（宋）

赤城中。奏鶴笙一曲，玉佩丁東。蒲節後七日，宴翠閬瓊宮。年年王母來稱壽，醉蟠桃、幾度東風。簇花間五馬，輕裘短帽，雪鬢吟翁。魁宿耀三雍。曾歸車共載，非虎非熊。急流勇退，淵底臥驪龍。山中不用官三品，墊角巾、人慕林宗。記亳州舊事，畫鴟夷子，獻與恭公。
水調歌頭
作者：趙必□（宋）

百歲人能幾，七十世間稀。何況先生八十，蔗境美如飴。好與七松處士，更與梅花君子，永結歲寒知。菊節先五日，滿酌紫霞卮。美成詞，山谷字，老坡詩。三徑田園如昨，久矣賦歸辭。不是商山四皓，便是香山九老，紅頰白鬚眉。九十尚入相，綠竹頌猗猗。
賀新郎
作者：趙必□（宋）

壽酒浮萸菊。記年年、重陽嘉節，開尊華屋。綠鬢朱顏春不改，彼美人兮如玉。有錦繡、珠璣滿腹。戶外紅塵飛不到，受人間、倒大清閒福。數花甲，才八六。十分秋色呈新綠。一簇兒、池館亭臺，左梅右竹。柳下系船花下飲，不減西園金谷。更桔外、安排棋局。獨立小橋明月夜，喚鶯鶯、低唱雙飛曲。有子也，萬事足。
賀新郎
作者：趙必��（宋）

低唱芙蓉菊。有吟翁、坐擁紅嬌，宴黃金屋。恰則紱鱗三日後，燦燦晬盤珠玉。不待夢、燕懷楓腹。自是嫦娥分桂種，伴靈椿、千歲延清福。回笑我，龜藏六。歸歟老圃鋤春綠。吾菟裘、三徑荒苔，一庭瘦竹。欲隱貧無山可買，聊爾徜徉盤谷。更管甚、雲臺玉局。緊閉柴門傳語客，道主人、高枕南窗曲。有酒蟹，此生足。